Prioritiseer álle misdaad in SA | Netwerk24
Deur Willie Spies 12 September 2019 00:00
Die afgelope twee weke was twee weke van ernstige kommer oor die land en sy toekoms.
Twaalf mense het reeds weens wrede geweld in Johannesburg, Pretoria en die Oos-Rand omgekom en miljoene rande se skade is aan private en openbare eiendom aangerig.
’n Suid-Afrikaner wat in Lagos, Nigerië, woon, het laat weet sy veiligheidskompleks het Suid-Afrikaners gewaarsku om versigtig te wees weens vergeldingsaanvalle wat kan volg op die xenofobiese geweld in Suid-Afrika.
Intussen het die regering effe pateties aangekondig die geweld is darem nie xenofobies nie, want net twee van die 12 sterfgevalle was buitelanders. So asof die feit dat 10 van die 12 slagoffers Suid-Afrikaners was, nou die geweld meer verteerbaar maak.
Daar het ’n tendens in ons land – en wêreldwyd – ontwikkel om misdaad baie selektief te klassifiseer. Dit lei dan tot ’n dikwels absurde hiërargie van grade van ernstigheid van misdade.
Dan het daar ook die laaste tyd ’n nuwe term ontstaan, naamlik “femicide” of vroueslagting.
’n Aanval op ’n swart persoon deur ’n wit persoon is “rassisties”. ’n Aanval van ’n Suid-Afrikaner op ’n burger van ’n ander Afrika-land is “xenofobies”. Nog nooit is ’n rooftog op ’n Europese toergroep as xenofobies geklassifiseer nie en plaasaanvalle of ander voorvalle van misdaad waar die slagoffers wit Suid-Afrikaners is, word nie as rassisties geklassifiseer nie.
Maar Ace Magashule, Julius Malema en Andile Mngxitama was baie vinnig om die plunderende geweldenaars van die afgelope twee weke aan te moedig om hul woede te herlei, weg van hulle broers en susters uit Afrika, en eerder te fokus op die wit minderheid wat dan die eintlike oorsaak van hul mense se ellende sou wees.
Dieselfde Malema het pas sy en sy luitenant, dr. Mbuyiseni Ndlozi, se aanranding van ’n senior polisie-offisier in die openbaar regverdig omdat die polisieman wit en ’n Afrikaner is.
’n Gewilde statistiek wat gebruik word om die mening te steun dat daar tans ’n vroueslagting plaasvind, is die feit dat daar elke drie uur ’n vrou in Suid-Afrika vermoor word. Elke agt uur word ’n vrou deur haar eggenoot, minnaar of metgesel vermoor.
Vir elke vrou wat vermoor word, word dus in dieselfde tyd ses mans vermoor.
Dit is onaanvaarbaar en skrikwekkend en geweld teen vroue, kinders en kwesbare mense soos bejaardes is ’n absolute gruwel wat beveg moet word.
Maar hou in gedagte dat 20 336 moorde tussen April 2017 en Maart 2018 in Suid-Afrika plaasgevind het. Dit is byna 56 moorde per dag en meer as twee per uur. Vir elke vrou wat vermoor word, word dus in dieselfde tyd ses mans vermoor.
Nogtans het pres. Cyril Ramaphosa verlede week ’n skare meegedeel en dit agterna op ’n mediakonferensie herhaal dat die regering die nasionale vervolgingsgesag gaan opdrag gee om alle borgtogaansoeke van mense wat weens moord op en verkragting van vroue of kinders aangekla word, teen te staan.
Suid-Afrikaners sal veiliger wees in ’n land waar die vervolgingsowerhede opdrag het om borgtogaansoeke van álle geweldenaars, ongeag die slagoffer se identiteit, met mening teen te staan.
Die klassifisering en prioritisering van misdade as rassisties, xenofobies of “deel van ’n vroueslagting”, word gedoen deur presies dieselfde mense en groepe wat kritiek uitspreek teen veldtogte van AfriForum en verskeie landbou-organisasies wat vra vir die prioritisering van plaasaanvalle en landelike veiligheid.
As die vervolging van álle misdaad ’n prioriteit raak, kan die vlaag van wetteloosheid, plundering, geweld, verkragting en moord gestuit word.
* Spies is ’n prokureur van Hurter Spies Ing. en voorsitter van Pretoria FM.
Meer oor: Willie Spies | Rassisme | Mans | Misdaad | Moord | Vroue
10 moet-lees-stories: Vrydag 7 Augustus 2020